Predkladacia správa

Protokolom z roku 2002 k Aténskemu dohovoru o preprave cestujúcich a ich batožiny po mori z roku 1974 (PAL PROT 2002) (anglické znenie: The Protocol of 2002 to the Athens Convention relating to the carriage of passengers and their luggage by sea, 1974) 
(ďalej len „PAL protokol 2002“) sa výrazne vylepšuje režim, ktorý sa týka zodpovednosti dopravcov a odškodnenia cestujúcich prepravujúcich sa po mori. Ustanovuje sa v ňom najmä objektívna zodpovednosť dopravcu, vrátane povinného poistenia, s právom na priamu žalobu proti poisťovateľom až do určenej sumy, ako aj pravidlá súdnej právomoci, uznávania 
a výkonu rozsudkov. PAL protokol 2002 je v súlade s cieľom Európskej únie zlepšiť právny režim týkajúci sa zodpovednosti dopravcov. PAL protokolom 2002 sa upravuje „Aténsky dohovor o preprave cestujúcich a ich batožiny po mori z roku 1974“ (ďalej len „aténsky dohovor“), pričom sa v článku 15 (Výklad a vykonávanie) PAL protokolu 2002 ustanovuje, že zmluvné strany PAL protokolu 2002 si vykladajú aténsky dohovor a PAL protokol 2002 ako jeden jediný písomný dokument (konsolidované znenie, v prílohe), t. j. v prípade uvádzania PAL protokolu 2002 sa vždy myslí jeho konsolidované znenie. PAL protokol 2002 uvádza, že články 1 až 22 pôvodného aténskeho dohovoru z roku 1974, 
spolu s článkami 17 až 25 PAL protokolu 2002 a jeho prílohy sú tzv. „Aténskym dohovorom o preprave cestujúcich a ich batožiny po mori, 2002“. Štáty, ktoré ratifikovali protokol z roku 2002, musia vypovedať aténsky dohovor z roku 1974, ako aj protokoly z rokov 1976 až 1990, ak sú zmluvnou stranou týchto protokolov.
PAL protokol 2002 bol prijatý 1. novembra 2002 Medzinárodnou námornou organizáciou (anglické znenie: „International Maritime Organization“; ďalej len „IMO“), špecializovanou organizáciou OSN, zodpovednou za bezpečnosť a zabránenie znečisťovaniu mora z námorných lodí. 
PAL protokol 2002 nadobudne platnosť 23. apríla 2014, t. j. 12 mesiacov potom, 
ako bol prijatý 10 štátmi. K 9. januáru 2014 je zmluvnou stranou PAL protokolu 2002 štrnásť štátov. 
Povinnosť pristúpenia Slovenskej republiky k PAL protokolu 2002 vyplýva 
z Vyhlásenia členských štátov o námornej bezpečnosti zo 7. októbra 2008 a smernice 
EP a Rady 2009/21/ES o plnení povinností vlajkového štátu, na základe ktorých sú členské štáty splnomocnené k podpísaniu, ratifikácii alebo pristúpeniu k PAL protokolu 2002. Slovenská republika v súčasnosti neregistruje žiadnu námornú loď.
Pôvodný aténsky dohovor zavádzal režim zodpovednosti za škody vzniknuté cestujúcim prepravovaným na námornej lodi. PAL protokol 2002 zavádza povinné poistenie dopravcu pre cestujúcich na námorných lodiach a zvyšuje limity zodpovednosti dopravcu 
za vzniknuté škody. Rovnako zavádza ďalšie mechanizmy tak, aby pomáhali cestujúcim 
pri získavaní odškodnenia na základe prijatých zásad uplatňovaných v súčasných režimoch 
za zodpovednosti a odškodnenia týkajúce sa znečistenia životného prostredia. 
Tieto nahrádzajú systém zodpovednosti zo zavinenia a systém objektívnej zodpovednosti súvisiaci s nehodami v lodnej doprave, odvolávajúc sa na požiadavku, že dopravcovia uzatvoria povinné poistenie pre tieto pohľadávky. Protokol tiež obsahuje klauzulu "opt-out", umožňujúcu zmluvným štátom zachovať alebo zaviesť vyššie hranice zodpovednosti 
(alebo neobmedzenú zodpovednosť) v prípade dopravcov, ktorí podliehajú jurisdikcii 
ich súdov. 
Právny výbor na svojom 92. zasadnutí v októbri 2006 prijal znenie výhrad 
k PAL protokolu 2002 týkajúce sa obmedzenia zodpovednosti pri vykonávaní aténskeho dohovoru v prípade vojny alebo terorizmu. Cieľom je, aby zmluvné štáty umožnili cestujúcim lepšie pokrytie straty v dôsledku smrti alebo ujmy na zdraví cestujúceho spôsobenej námornou nehodou, ako aj za škodu v prípade smrti alebo zranenia cestujúceho, 
ktorá nebola spôsobená mimoriadnou udalosťou lode v prípade, že udalosť, 
ktorá zapríčinila škodu bola spôsobená zavinením alebo nedbanlivosťou dopravcu. 
Znenie výhrad uvádza, že príslušná vláda si vyhradzuje právo a zaväzuje sa k obmedzeniu zodpovednosti 250 000 SDR (účtovných jednotiek) v prípade každého cestujúceho 
v každom jednotlivom prípade alebo 340 miliónov SDR celkovo na loď v každom jednotlivom prípade. To sa týka najmä vojnového poistenia, ktoré v súlade s pokynmi zahŕňa existujúce zodpovednosti za škodu vzniknutú v dôsledku smrti alebo zranenia cestujúceho spôsobeného: vojnou, občianskou vojnou, revolúciou, povstaním, občianskymi nepokojmi alebo z nich vyplývajúci nepriateľský akt, ďalej zatknutie, obmedzenie slobody 
alebo zadržania a z nich vyplývajúce následky alebo s tým súvisiace sprievodné situácie; opustené míny, torpéda, bomby alebo iné opustené vojnové zbrane, ako aj akt teroristov 
alebo iných osôb konajúcich so zlým úmyslom alebo z politického motívu. Vyhlásením EÚ 
o právomoci, preniesli členské štáty EÚ svoje právomoci na Úniu v záležitostiach, ktoré sa upravujú v článkoch 10 (Doplňujúce ustanovenia o obmedzení zodpovednosti) 
a 11 (Obhajoba a obmedzenie pre pracovníkov dopravcu) „Aténskeho protokolu 
k Aténskemu dohovoru o preprave cestujúcich a ich batožiny po mori z roku 1974“, 
a na ktoré sa vzťahuje článok 81 „Zmluvy o fungovaní Európskej únie“. Únia túto právomoc uplatnila prijatím nariadenia Rady (ES) č. 44/2001 z 22. decembra 2000 o právomoci 
a o uznávaní a výkone rozsudkov v občianskych a obchodných veciach.
PAL protokol 2002 vyžaduje, aby dopravca mal poistenie alebo iné finančné zabezpečenie, napríklad záruku banky alebo inej finančnej inštitúcie, na pokrytie finančných limitov pri objektívnej zodpovednosti podľa PAL protokolu 2002 v prípade smrti 
alebo zranenia cestujúcich. Námornej lodi musí byť vydané osvedčenie potvrdzujúce, 
že poistenie alebo iné finančné zabezpečenie je platné. Vzor osvedčenia tvorí prílohu 
PAL protokolu 2002. Pristúpením Slovenskej republiky k PAL protokolu 2002 nevyplývajú pre Slovenskú republiku žiadne ročné príspevky ani poplatky, PAL protokol 2002 vyžaduje poistenie alebo iné finančné zabezpečenie dopravcu.
PAL protokol 2002 je mnohostrannou medzinárodnou zmluvou prezidentskej povahy v zmysle článku 7 ods. 4 Ústavy SR, ktorá priamo zakladá práva alebo povinnosti fyzických osôb alebo právnických osôb, a preto sa vyžaduje pred ratifikáciou súhlas Národnej rady Slovenskej republiky. PAL protokol 2002 je mnohostrannou medzinárodnou zmluvou prezidentskej povahy v zmysle článku 7 ods. 5 Ústavy SR, ktorá priamo zakladá práva 
alebo povinnosti fyzických osôb alebo právnických osôb a má prednosť pred zákonmi Slovenskej republiky.
V primárnom práve EÚ je daná problematika upravená v 3. časti, Hlave VI (Doprava) Zmluvy o fungovaní Európskej únie. V sekundárnom práve EÚ je daná problematika upravená v smernici Európskeho parlamentu a Rady 2009/21/ES z 23. apríla 2009 
o plnení povinností vlajkového štátu (Ú. v. EÚ L 131, 28. 5. 2009), rozhodnutí Rady 
z 12. decembra 2011 o pristúpení Európskej únie k protokolu z roku 2002 k Aténskemu dohovoru o preprave cestujúcich a ich batožiny po mori z roku 1974, s výnimkou 
jeho článkov 10 a 11 (2012/22/EÚ) (Ú. v. EÚ L 8, 12. 1. 2012). Ďalej je problematika upravená v nariadení Európskeho parlamentu a Rady (ES) č. 392/2009 z 23. apríla 2009 
o zodpovednosti osobných prepravcov v preprave po mori v prípade nehôd 
(Ú. v. EÚ L 131, 28. 5. 2009) a smernicou Európskeho parlamentu a Rady 2009/20/ES 
z 23. apríla 2009 o poistení vlastníkov lodí, ktoré sa vzťahuje na námorné pohľadávky 
(Ú. v. EÚ L 131, 28. 5. 2009). Niektoré ustanovenia PAL protokolu 2002 upravujú justičnú spoluprácu v občianskych veciach, a preto patria do rozsahu pôsobnosti 3. časti, Hlave V 
„Zmluvy o fungovaní EÚ“. V súvislosti s uvedenými ustanoveniami sa prijíma osobitné rozhodnutie paralelne s týmto rozhodnutím. PAL protokol 2002 je v úplnej zhode a súlade s právom EÚ.
Pristúpenie Slovenskej republiky k  PAL protokolu 2002 a vykonávanie tejto zmluvy nemá vplyv na životné prostredie, na rozpočet verejnej správy, na informatizáciu spoločnosti a podnikateľské prostredie, ani sociálne vplyvy.
PAL protokol 2002 je v súlade so zahraničnými záujmami Slovenskej republiky. Materiál bol predmetom medzirezortného pripomienkového konania a na rokovanie Legislatívnej rady vlády SR sa predkladá bez rozporov.